钦定古今图书集成/明伦汇编/官常典/第627卷 > 周原
## 钦定古今图书集成/明伦汇编/官常典/第627卷 > 周原

按《明外史循吏传》：“原字彦广，繁昌人。洪武十八年进
士，授辰州推官，调吉安。时知府及同知、通判皆缺人，
原以一身兼数职，才识明敏而莅以公平，庶务毕举，
狱讼疏决无滞。民负冤积岁不白者，至原而悉白，不
旬日，囹圄为空。后坐累免，用荐起为蒲台知县，有商
被盗，疑其主人已诬服。原觉有冤，缓其狱而察之，果”
得真盗，人服其明。飞蝗入境，原祷于神。一日大风雨，
蝗尽死，岁以大稔，士民莫不爱之。改浙江新昌知县，
治如故，操亦为下所爱。秩满，迁磁州同知。永乐二十
年卒于官，民咸哀慕。原通籍垂四十年，其官弥迁弥
下，而志不少变，所在见称，士论尤多之。同时以下僚
著绩者，州判官，则有易州张友闻、寿州许敏、许州王
通。县丞则有灵璧田诚、安平耿福缘、嘉定戴肃、大名
贺祯。主簿则有昌邑刘整、襄垣乔育。典史则有贵池
黄金兰、深泽高文诸人。友闻以冗员当汰，部民言其
律己廉，处事公，勤于抚字，乞改督本邑马政。仁宗纳
之。敏佐寿州，善持己爱民，民奏乞擢用，即用为本州
同知。通九载，课最当迁，民状其善政，乞留进秩还任。
诚丞灵璧满九载，父老恐其迁去，赴阙言诚居职廉
能，抚民有道，乞还之百姓。诏以州判官秩仍莅丞事。
福缘两以冗员当汰，皆为部民所留。最后又当汰，民
相率言：“福缘佐安平，守法奉公，视民若子，赋役均，盗
贼息，田里获安。今当去职，民失所倚。且见在县令有
疾求”去，乞即用福缘以活百姓。宣宗嘉叹，即擢为安
平知县。肃丞嘉定，惓惓爱民。后以冗员调山东平阴。
嘉定民一千三百馀人共乞还任，帝即从之。祯在大
名，励廉隅，善抚恤，吏民戴之。洪熙元年冬，以考称职，
当迁秩，民伏阙乞留。诏即擢大名知县。整在昌邑，以
旧官还任。当去，部民言整有善政，能恤民，瘼，戢吏奸，
请留之昌邑。帝可之。育以九年考满诣京，其耆老言
育持己廉谨，抚下仁慈，乞还襄垣，终惠百姓。诏进二
秩，还任金兰既九载，课最贵池。父老赴阙下，言其赋
政宽惠，有爱民心，请留任。仁宗曰：“能致民数千里奏
留，是不负朝廷任使矣。”即用为贵池知县。文官深泽，
能持己惠民。民奏乞擢用。宣宗嘉悦，立擢深泽知县。